NARIADENIE RADY (ES) č. 1525/2007
zo 17. decembra 2007,
ktorým sa mení a dopĺňa nariadenie (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 279,
so zreteľom na návrh Komisie,
so zreteľom na stanovisko Európskeho parlamentu,
so zreteľom na stanovisko Dvora audítorov,
keďže:
(1)
Nariadenie Európskeho parlamentu a Rady (ES) č. 2004/2003 zo 4. novembra 2003 o štatúte a financovaní politických strán na európskej úrovni (1) ustanovuje okrem iného pravidlá o financovaní politických strán na európskej úrovni zo všeobecného rozpočtu Európskej únie.
(2)
V článku 12 nariadenia (ES) č. 2004/2003 sa uvádza, že Európsky parlament má uverejniť správu o uplatňovaní uvedeného nariadenia vrátane prípadných potrebných zmien a doplnení systému financovania.
(3)
Európsky parlament vo svojom uznesení z 23. marca 2006 o európskych politických stranách (2) dospel na základe skúseností získaných od nadobudnutia účinnosti nariadenia v roku 2004 k záveru, že nariadenie (ES) č. 2004/2003 by sa malo z pohľadu viacerých bodov vylepšiť.
(4)
Pravidlá financovania politických strán na európskej úrovni by sa mali upraviť tak, aby lepšie zohľadňovali špecifické podmienky fungovania politických strán vrátane presunu politických výziev a programov, ktorých vplyv na rozpočet nemôžu politické strany predpovedať pri zostavovaní svojich ročných pracovných programov a rozpočtov. Na tento účel by sa mali zaviesť obmedzené možnosti preniesť finančné prostriedky daného roka do prvého štvrťroka nasledujúceho roku.
(5)
S cieľom posilniť schopnosť dlhodobého finančného plánovania strán, zohľadniť potreby financovania meniace sa z roka na rok a posilniť motiváciu strán, aby sa nespoliehali iba na verejné financovanie, by sa politickým stranám na európskej úrovni malo umožniť vytvorenie obmedzenej finančnej rezervy z vlastných zdrojov pochádzajúcich z iných zdrojov ako zo všeobecného rozpočtu Európskej únie. Vyššie uvedené odchýlky od pravidla neziskovosti by mali byť výnimočné a nemali by predstavovať precedens.
(6)
Nariadenie Rady (ES, Euratom) č. 1605/2002 (3) by sa malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
V článku 109 nariadenia (ES) č. 1605/2002 sa dopĺňa tento odsek:
„4. Ak politická strana na európskej úrovni vykáže ku koncu rozpočtového roku, v ktorom jej bol poskytnutý prevádzkový grant, prebytok príjmov nad výdavkami, časť tohto prebytku do výšky 25 % celkových príjmov za daný rok sa môže odchylne od pravidla neziskovosti stanoveného v odseku 2 preniesť do nasledujúceho roku za podmienky, že sa použije pred koncom prvého štvrťroka tohto nasledujúceho roku.
Na účely overenia dodržiavania pravidla neziskovosti sa nezapočítavajú vlastné zdroje, najmä dary a členské poplatky získané počas ročného pôsobenia politickej strany na európskej úrovni, ktoré presahujú 15 % oprávnených nákladov na strane príjemcu.
Druhý pododsek sa neuplatňuje v prípade, že finančné rezervy politickej strany na európskej úrovni prevyšujú 100 % jej priemerných ročných príjmov.“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. decembra 2007